201Moprista Pashure, morwa wa Imere, e be e le mohlankedimogolo wa ka Tempeleng. Ge a ekwa Jeremia a bega ditaba tše, 2a laela gore a bethwe, a be a tlengwe maoto dikoteng lesorong la Benjamene la ka godimo Tempeleng. 3Mosong wa letšatši le le latelago, ge Pashure a seno lokolla Jeremia, Jeremia a re go yena: “Morena ga a sa go bitša ka la Pashure, o go bitša ka la ‘Poifokagohle’, 4ka gobane yena o rile: ‘Ke tla go dira moipoifi wa go boifša le ke bagwera ba gago ka moka, gomme ba tla bolawa ke manaba ka tšhoša o lebeletše. Ke yo gafela batho ka moka ba Juda diatleng tša kgoši ya Babilonia, yena a ba thopela Babilone, goba a ba bolaya. 5Le gona ke tla lesa manaba a bona a thopa lehumo lohle la motse wo, gomme a thopa le dithoto tšohle tša wona, le dilo tšohle tše bohlokwa, ešita le mahumo ohle a magoši a Juda, a thotha tšohle a di iša Babilonia. 6Ge e le wena, Pashure, le bohle ba lapa la gago le tla thopša la išwa Babilonia. O tla hwela gona, wa bolokwa gona, wena le bagwera ba gago ka moka bao o ba boditšego maaka o re o boditšwe ke nna.’ ”
7Morena, o mphoraforeditše,
gomme ka foraforetšega.
O tiile go mpheta,
gomme o mphentše.
Bohle ba a ntshega,
ba nkwera letšatši lohle.
8Nako le nako ge ke bolela ke hlaba mokgoši ke re:
“Ke a hlaselwa, ba a mpolaya!”
Morena, ka mehla ke a kwerwa,
ke a nyatšwa,
ka gobane ke bega tše o mpoditšego tšona.
9Eupša ge ke re:
“Ke tla itebatša Morena
gomme ka se sa bolela ka leina la gagwe,”
gona molaetša wa gago o ba bjalo ka mollo wo o tukago ka tengteng ga ka.
Ke lapišitšwe ke go meletša,
le ge ke re ke a leka ke a palelwa.
10Ke kwa ba bantši ba botšana ka sehebehebe ba re:
“Mo gohle ke letšhogo!
A re mmegeng go baokamedi!”
Ešita le bagwera ba ka ka moka ba letetše gore ke palelwe ke boprofeta.
Ba re:
“Mohlomongwe a ka šaetša dipolelong.
Ke moo re ka mo swarago ra itefeletša.”
11Eupša wena, Morena, o ema le nna,
o tiile mme o senatla,
gomme bantlhomari ba tla kgopša,
ba ka se atlege.
Ba tla lewa ke dihlong kudu,
ka gore ba ka se tšwelele.
Kgobogo ya bona e ka se tsoge e lebetšwe.
12Fela wena, Morena Ramaatlaohle,
o leka batho ka toka;
o tseba tša ka dipelong le megopolong ya bona.
Ka gona a ke go bone o itefeletša manabeng a ka,
gobane diatleng tša gago ke gafetše taba ya ka.
13Opelelang Morena! Retang Morena!
O hlakodišitše bagatelelwa diatleng tša ba babe.
14
A go rogakwe letšatši le ke tswetšwego ka lona!
A letšatši leo mma a ntswetšego ka lona le hloke tšhegofatšo!
15A go rogakwe monna yo a thabišitšego tate kudu ka go mmegela a re:
“O belegetšwe ngwana wa mošemane!”
16Monna yoo a a swane le metse yela Morena a ilego a e fediša a se ne lešoko.
Ka masa a a kwe dillo tša bakwešwabohloko,
gomme mosegare wo mogolo a kwe phalafala ya ntwa,
17ka ge a se a mpolaya pele ke belegwa,
popelo ya mma ya ba lebitla la ka,
mma ya ba moimana go ya go ile.
18Ke tswaletšwe eng ge e se matshwenyego le dipelaelo
gore ke goboge bophelong bja ka?
nso_Latn nso_Latn nso_Latn nso_Latn nso_Latn sot_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn tsn_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn unk nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn